
Solsona a les eleccions al Parlament de Catalunya
[bookmark: _GoBack]
El grup municipal de Treballem per Solsona està configurat per defensar els interessos de la nostra ciutat allà on sigui. Principalment des de casa nostra, des del consistori, on creiem que es podria fer molt més pel benestar, la riquesa i la prosperitat del solsonins. Tanmateix, és cert que també hi ha altres jugades que ens influeixen com la catalana, l’estatal o l’europea.
En aquest sentit, el proper diumenge tenen lloc unes noves eleccions al Parlament de Catalunya. En principi s’havien de celebrar el mes de febrer de l’any 2025. No obstant això, la debilitat evident d’un govern amb 33 diputats d’un total de 135 d’una banda, i de l’altra, les ganes de fer entrebancar la legislatura de la resta de partits han propiciat aquest avançament.
Amb la voluntat de recordar a tota la ciutadania la importància del seu vot volem subratllar cinc punts que afecten directament la nostra ciutat i que entre la manca de lideratge local i el poc compromís dels governs de la Generalitat resten pendents:
El Centre Sanitari del Solsonès. La sanitat de la comarca és sagrada. Portem anys escoltant els polítics locals que es volen lliurar de la gestió del tema més transcendent i sensible que tenim entre les mans. També és aquella carpeta més difícil i, de vegades ingrata, però amb això consisteix la gestió pública local. La coneguda popularment com a clínica no té els serveis d’un hospital ni tampoc es queda en un simple CAP, però perdent-ne la gestió perilla que ens apropem al segon concepte. Des de Treballem per Solsona tenim clar que no renunciarem a perdre ni un servei en matèria sanitària i que lluitarem per millorar-ne el finançament. Demanem al nou govern català que hi presti tota l’atenció.
El nou Polígon Industrial de Solsona. Un dèficit inexplicable que compromet la nostra competitivitat com a ciutat en matèria industrial i sobretot en desenvolupament econòmic, en creació de llocs de treball de qualitat i, en definitiva, en pèrdua d’oportunitats. La Generalitat ha optat per desenvolupar abans el nou Polígon de Cardona que el nostre i aquest fet ens ho complica més. Mentre l’Ajuntament de Cardona es movia per reunir les condicions necessàries per passar davant, nosaltres fa vint anys que fem bullir l’olla sense desencallar-ho. L’actual govern municipal, alineat políticament amb el de la Generalitat, ha perdut una magnífica oportunitat. És inadmissible atès que algunes empreses s’han despenjat del projecte pel camí i s’han buscat la vida per altres bandes.
Les comunicacions terrestres i les telecomunicacions. Escoltem promeses per tota la geografia del nostre País prometen millores en aquests àmbits claus pel desenvolupament de la vida dels ciutadans i de les empreses. En canvi, ens costa molt com a comarca reivindicar que necessitem una millora continua de les comunicacions que cada vegada ens apropi més a Barcelona i a les capitals properes. Així com, telemàticament ens obri al món. Animem a ser ambiciosos en aquest aspecte.
L’habitatge. Està clar que l’Ajuntament de Solsona no ha estat prou expeditiu a l’hora de prendre decisions positives per construir nou habitatge, sigui col·laborant o facilitant l’acció privada o impulsant la construcció d’habitatge de protecció oficial. Paral·lelament, la Generalitat ha de jugar una paper determinant per resoldre un problema que els propers anys encara s’agreujarà més veient l’evolució demogràfica. Cal afrontar-ho sense apriorismes ni condicionants ideològics que ens limiten com a País.
La Revolta Pagesa. Aquest clam de la pagesia catalana de dir prou i rebel·lar-se contra els governants ha estat un alliberament col·lectiu. Perdre el complexos per demanar allò que és just. Els polítics locals evidentment que no poden fer res més que posar-se al costat d’aquesta onada, però no podem oblidar que en aquesta batalla tots els partits polítics hi tenen una part de responsabilitat. Els 15 diputats que escollirà la circumscripció de Lleida seran claus per a qualsevol majoria al Parlament de Catalunya. De fet, imprescindibles per investir el president que sigui, aprovar el pressupost de torn o la legislació del sector. 
Durant el debat que va organitzar la Revolta Pagesa a Solsona vam escoltar bones intencions per part de quasi tots els partits, moltes vegades no correspostes en les accions dutes a terme. Que no es quedi en paraules. Malauradament, al debat electoral de dimarts a TV3 poca cosa vam poder escoltar sobre aquesta qüestió. Exigim als diputats que surtin escollits amb els vots de la nostra comarca que quan siguin a l’hemicicle es plantin davant la visió urbana de les cúpules dels seus partits. Tindran la llei i els seus electors a favor si fan valer el seu vot.
Podríem parlar també de la normativa urbanística injusta en les nostres contrades, de la burocràcia que ens ofega en tots els sectors, del nivell impositiu asfixiant, de la seguretat als nostres carrers o de l’ordenació de la immigració per tenir una societat cohesionada, entre molts d’altres. En tot allò que incumbeixi Solsona, nosaltres hi serem!

